Universis presentes litteras inspecturis, magister Gerardus officialis domini Stephani archidiaconi Flavigniacensis in ecclesia Eduensi et archipresbiter de Duismo, salutem in Domino. Universitati vestre tenore presentium notum facimus, quod anno ab incarnatione Domini millesimo CCº septuagesimo secundo, die sabbati post Pasca, domino Girardo Dei gratia Eduensi episcopo, et domino Guillermo abbate Flavigniacensi, pluribusque super negociis colloquentibus quamplurimis, recognovit predictus Guillermus abbas Flavigniacensi, provisus, non cohactus, non requisitus, sed spontanea et propria voluntate, quod possessio et proprietas ville Flavigniacensis et appendiciarum ejus adjudicata fuit predicto domino Eduensi episcopo per diffinitivam sententiam, scilicet per dominum Petrum, militem, dictum de Fontanis, in viridario illustrissimi regis Francie, apud Parisius, pie memorie Ludovici, de ipsius regis speciali mandato. Hec autem recognitio facta fuit a predicto abbate in abbatia Flavigniacensi, in aula parva ipsius abbatis, in qua tractatur de causis coram ipso, ibidem assistantibus predicto Girardo, Dei gratia episcopo Eduensi, et predicto Guillermo, abbate Flavigniacensi, fratre Johanne de Grosboc, priore dicte abbatie, Gerrico de Broignon, sub priore, Herveo de Marceloix, priore beate Marie de Sinemuro, Guillermo de Maaulain, camerario, Johanne de Charance, cellerario, Petro de Vuleio, capellano dicti abbatis, domino Hugone, curato de Vuleio, presbitero, fratre Johanne de Virzilliaco, monacho Fontanetensi, domino Simone, canonico Belle Ville, magistro Martino, rectore scolarum Flavignensium, dicto de Losanna, clerico, Guillermo Lupusculo, clerico, Philippo de Poilenaio, clerico, Johanne de Salvia, clerico, Colino et Jacobo, fratribus, filiis defuncti Petri le Vantier, Johanne Picardo, serviente regis Francie, Colino de Gaes, laico, Humberto mareschallo de Flavigniaco, Johanne dicto Bonne Mere, clerico, Huguone de Salmasia, tunc vantario Flavigniacensi, et pluribus aliis fide dignis, et quia sic vidimus, audivimus et presentes fuimus, in memoria hujus rei seu recognitionis predicte, presentibus litteris sigillum predicti domini Stephani archidiaconi predicti apposuimus. Datum et actum ipsa die sabbati anno ejusdem incarnationis Domini Mº CCº septuagesimo secundo, mense aprilis.